
Παγκόσμια αγορά εργασίας, παγκόσμια Επαγγελματική Εκπαίδευση και Κατάρτιση

Η επαγγελματική κατάρτιση χαράζει νέα σύνορα: ευκαιρίες και προκλήσεις

Στο νέο περιβάλλον που διαμορφώνεται από τον πρωτοφανή παγκόσμιο ανταγωνισμό, τις ραγδαίες τεχνολογικές εξελίξεις, τη θέσπιση παγκόσμιων κανονιστικών προτύπων, την αυξημένη κινητικότητα των πληθυσμών και τη διαρκή δημιουργία νέων θέσεων εργασίας και δεξιοτήτων, η αναμόρφωση της επαγγελματικής εκπαίδευσης και κατάρτισης -σε ότι αφορά ιδίως τη μορφή των παρεχόμενων προγραμμάτων και προσόντων- δεν αποτελεί έκπληξη. Η επαγγελματική εκπαίδευση και κατάρτιση (ΕΕΚ) δεν εμπίπτει πλέον στην αποκλειστική αρμοδιότητα των εθνικών συστημάτων, καθώς νέοι παράγοντες που δραστηριοποιούνται στον συγκεκριμένο τομέα -διεθνείς κλαδικοί φορείς, διεθνείς οργανισμοί, πολυεθνικές εταιρείες- προωθούν νέα συστήματα παροχής, απόκτησης και αξιολόγησης δεξιοτήτων.

Οι εθνικές και οι δημόσιες αρχές επαγγελματικής εκπαίδευσης και κατάρτισης εξακολουθούν να διαδραματίζουν σημαντικό ρόλο όσον αφορά την τήρηση των προτύπων. Η απόδειξη των δεξιοτήτων βασίζεται στην αναγνώριση των προσόντων, η οποία προϋποθέτει την εφαρμογή διαδικασιών διασφάλισης ποιότητας υπό την εποπτεία αδιάβλητων αρχών. Οι αρχές αυτές εξακολουθούν να είναι, κατά κανόνα, δημόσιες. Παρόλα αυτά, σε πολλές ευρωπαϊκές χώρες έχει γίνει αισθητή η ανάγκη ενσωμάτωσης μιας παγκόσμιας διάστασης στη διαδικασία κατάρτισης ή επικαιροποίησης των εθνικών προσόντων, των προγραμμάτων σπουδών και των αναλυτικών προγραμμάτων. Επιπλέον, για τη θέσπιση των εθνικών απαιτήσεων οι χώρες καταφεύγουν συχνά σε πρότυπα που έχουν αναπτυχθεί από διεθνείς και κλαδικούς φορείς. Για παράδειγμα, η διεθνής νομοθεσία αποτέλεσε τη βάση για τη θέσπιση των εθνικών επαγγελματικών προσόντων στους τομείς της αεροπλοΐας και της ναυτιλίας.

Αναγνωρίζοντας τη σημασία της τάσης αυτής, οι αρμόδιοι για την ΕΕΚ υπουργοί της ΕΕ δεσμεύθηκαν τον Ιούνιο του 2015 να εξετάσουν τις συνέπειες της παγκοσμιοποίησης.

Η διάσταση της παγκοσμιοποίησης που υπογραμμίζεται στα συμπεράσματα της Ρίγας συμπεριλαμβάνει τα διεθνή κλαδικά προσόντα και την πιθανή σύνδεσή τους με το ευρωπαϊκό πλαίσιο προσόντων (EQF). Η Ευρωπαϊκή Επιτροπή ήδη εξετάζει διάφορους τρόπους προσέγγισης του συγκεκριμένου ζητήματος.

«Είμαστε αποφασισμένοι να προωθήσουμε περαιτέρω τόσο τη διεθνή ανταγωνιστικότητα που παρέχουν στο εργατικό δυναμικό τα ευρωπαϊκά συστήματα επαγγελματικής εκπαίδευσης όσο και την αναγνώριση των προσόντων επαγγελματικής κατάρτισης σε ευρωπαϊκό και διεθνές πλαίσιο».


Πηγή: Απόσπασμα από τη διακήρυξη των αρμόδιων για θέματα επαγγελματικής εκπαίδευσης και κατάρτισης υπουργών η οποία αποτελεί το προοίμιο των συμπερασμάτων της Ρίγας σχετικά με τη νέα δέσμη μεσοπρόθεσμων παραδοτέων στον τομέα της επαγγελματικής εκπαίδευσης και κατάρτισης για την περίοδο 2015-20 (Ρίγα, Ιούνιος 2015). http://www.izm.gov.lv/images/RigaConclusions_2015.pdf



Εκτός του πλαισίου της τυπικής εκπαίδευσης: πρωτοβουλίες στην Ευρώπη 

Αρκετοί δημόσιοι, ιδιωτικοί ή ημι-ιδιωτικοί φορείς έχουν αναπτύξει συστήματα ή πλαίσια διεθνών κλαδικών προσόντων, οι μορφές των οποίων ποικίλλουν: ορισμένα περιορίζονται στη θέσπιση προτύπων, ενώ άλλα περιλαμβάνουν τη δημιουργία προσόντων. 

Πρωτοβουλίες ευρωπαϊκών οργανισμών

Οι αυξανόμενες μεταναστευτικές ροές επιβαρύνουν σημαντικά τον φόρτο εργασίας των συνοριοφυλάκων και των αρμόδιων για τις υποθέσεις ασύλου υπαλλήλων. Στους κόλπους του ευρωπαϊκού οργανισμού για τη διαχείριση των εξωτερικών συνόρων της Ευρωπαϊκής Ένωσης (Frontex) έγινε αντιληπτό ότι οι συνοριοφύλακες της ΕΕ δεν επιτελούν στο σύνολό τους τα καθήκοντά τους βάσει ενιαίων προτύπων. Τα συστήματα των χωρών παρουσιάζουν σημαντικές αποκλίσεις, καθώς σε ορισμένες υπάρχουν ειδικά σώματα συνοριοφυλάκων, ενώ σε άλλες η φύλαξη των συνόρων ανατίθεται σε αστυνομικές μονάδες ή σε άλλες αρχές. Απαραίτητη προϋπόθεση για τη συνεργασία των αρχών φύλαξης των χερσαίων και θαλάσσιων συνόρων βάσει ενιαίων προτύπων αποτελεί η θέσπιση ενός κοινού πλαισίου προσόντων που θα αίρει τις διαφορές. Ο Frontex ξεκίνησε ένα ειδικό πρόγραμμα κατάρτισης συνοριοφυλάκων, το οποίο έχει συμπληρωματικό χαρακτήρα σε σχέση με το εθνικό σύστημα κατάρτισης και οδηγεί στην απόκτηση εναρμονισμένων προσόντων. Το κλαδικό πλαίσιο προσόντων του Frontex για τους συνοριοφύλακες (SQF) περιλαμβάνει μαθησιακά αποτελέσματα τα οποία αποτελούν προαπαιτούμενο για την ανάπτυξη επιχειρήσεων φύλαξης των συνόρων σε ολόκληρη την ΕΕ. Καλύπτει όλα τα επίπεδα προσόντων που αποκτώνται στο πλαίσιο της επαγγελματικής και της ακαδημαϊκής εκπαίδευσης, καθώς και την κατάρτιση στον τομέα της φύλαξης των συνόρων. Ο Frontex ήδη αναπτύσσει ομοιόμορφα πρότυπα, μεταξύ των οποίων πρότυπα αξιολόγησης που συνδέονται με τα μαθησιακά αποτελέσματα των προγραμμάτων του, καθώς και μεθόδους διασφάλισης της συμμόρφωσης προς τα πρότυπά του. Παράλληλα αναπτύσσει ένα συνολικό σύστημα διασφάλισης ποιότητας και δρομολογεί την επικύρωση του SQF σε αρκετά εθνικά συστήματα προσόντων.

Ένας άλλος ευρωπαϊκός οργανισμός, η Ευρωπαϊκή Υπηρεσία Υποστήριξης για το Άσυλο (EASO), θεωρεί ότι η κατάρτιση αποτελεί πρακτικό εργαλείο για την εκπλήρωση ενός από τους βασικούς του σκοπούς, της αποτελεσματικής εφαρμογής του κοινού ευρωπαϊκού συστήματος ασύλου (CEAS). Η EASO αναπτύσσει και παρέχει ενιαία κατάρτιση σε θέματα ασύλου με στόχο τη βελτίωση της ποιότητας και την ενίσχυση της εναρμόνισης στον συγκεκριμένο τομέα. Η αναβάθμιση της ποιότητας της παρεχόμενης κατάρτισης αναμένεται να διασφαλισθεί μέσω της θέσπισης ενός ευρωπαϊκού συστήματος πιστοποίησης και διαπίστευσης του αναλυτικού προγράμματος κατάρτισης της EASO. Η ΕΕ και άλλα κράτη αναμένεται να διαδραματίσουν σημαντικό ρόλο στην ανάπτυξη και στην εφαρμογή του εν λόγω συστήματος μέσω της συμμετοχής τους στην ομάδα εργασίας της EASO για την πιστοποίηση και τη διαπίστευση. Η πιστοποίηση και η διαπίστευση του αναλυτικού προγράμματος κατάρτισης της EASO δεν θα δημιουργήσουν προβλήματα στα εθνικά συστήματα.

Την τελευταία δεκαετία, ο Frontex έχει καταρτίσει, σε συνεργασία με όλα τα κράτη μέλη και τις χώρες Σένγκεν, κοινά αναλυτικά προγράμματα και πρότυπα κατάρτισης, τα οποία καλύπτουν τις εκάστοτε εθνικές ανάγκες. Τα εν λόγω αναλυτικά προγράμματα και οι κύκλοι σπουδών τίθενται στη διάθεση των εθνικών οργανισμών που επιθυμούν να τα χρησιμοποιήσουν. Ομοίως, η EASO προωθεί έναν εναρμονισμένο διεθνές κλαδικό προσόν για το ήδη εναρμονισμένο πρόγραμμα κατάρτισης που παρέχει σε υπαλλήλους αρμόδιους για θέματα ασύλου.

Πρωτοβουλίες κλαδικών φορέων

Οι κατευθυντήριες γραμμές για τα προγράμματα κατάρτισης της Ευρωπαϊκής Ομοσπονδίας Συγκολλητών (European Welding Federation, EWF) καλύπτουν όλες τις βαθμίδες επαγγελματιών που δραστηριοποιούνται στον τομέα των συγκολλήσεων και τους συναφείς τομείς, περιλαμβανομένων των συγκολλήσεων πλαστικών και των υποβρύχιων συγκολλήσεων, οδηγώντας στην απόκτηση προσόντων σε 31 χώρες εντός και εκτός Ευρώπης. 

«Το σύστημα της EWF για την εκπαίδευση, την κατάρτιση και την απόκτηση προσόντων συγκολλητών αναγνωρίζεται διεθνώς, όχι μόνο από φορείς κατάρτισης και πιστοποίησης αλλά και από τον ίδιο τον κλάδο –αυτός άλλωστε υπήρξε ο πρωταρχικός της στόχος. Το σύστημα της EWF είναι πιστοποιημένο κατά ISO, συγκεκριμένα βάσει του προτύπου ISO 14731 – Συντονισμός των συγκολλήσεων – καθήκοντα και ευθύνες, παρέχει δε στους επιβλέποντες εργασίες συγκόλλησης τη δυνατότητα να αποδείξουν τις τεχνικές τους γνώσεις στον συγκεκριμένο τομέα».


Πηγή: European Welding Federation. http://www.ewf.be/training-qualification.

Ανταποκρινόμενη στις ανάγκες του κλάδου, η EWF ανέπτυξε επίσης κύκλους σπουδών μικρής διάρκειας οι οποίοι καλύπτουν ειδικά θέματα και δεν οδηγούν στην απόκτηση προσόντων. 

Η ευρωπαϊκή ένωση κατάρτισης στον τομέα των τραπεζικών και χρηματοπιστωτικών υπηρεσιών (European Banking and Financial Services Training Association) ανέπτυξε ένα πρότυπο ποιότητας με την ονομασία «Τriple E qualification», το οποίο καλύπτει επαγγελματικά προσόντα στον τραπεζικό και τον χρηματοπιστωτικό τομέα στην Ευρώπη. Το πρότυπο δεν παρέχει πιστοποίηση, αλλά αποτελεί μέσο διαπίστευσης των ιδρυμάτων που χορηγούν προσόντα στον συγκεκριμένο τομέα. Το πρότυπο ενσωματώνει τις προδιαγραφές τριών εργαλείων διά βίου μάθησης, του EQF, του EQAVET και του ECVET (1) και καταρτίσθηκε με σκοπό την αποκατάσταση της εμπιστοσύνης και της αξιοπιστίας του τραπεζικού τομέα.

Σύμπραξη πολυεθνικών και δημόσιων αρχών

Στην Ιρλανδία, στο Συμβούλιο Πιστοποίησης Τίτλων Τριτοβάθμιας Εκπαίδευσης και Κατάρτισης (HETAC, νυν QQI) συγκροτήθηκε επιτροπή με συμμετοχή διεθνών εμπειρογνώμων για να εξετάσει το αίτημα της Microsoft Ιρλανδίας να καταστεί πάροχος στο πλαίσιο συμφωνίας για την ανάπτυξη πολιτικών και διαδικασιών διασφάλισης ποιότητας. Η επιτροπή εμπειρογνωμόνων εξέτασε επίσης το συναφές αίτημα της Microsoft Ιρλανδίας για την πιστοποίηση πέντε προγραμμάτων επιπέδου 6 βάσει του εθνικού πλαισίου προσόντων (επίπεδο 5 του EQF). Η επιχείρηση έλαβε το 2010 τη σχετική διαπίστευση για διάστημα 5 ετών. 

Όμως η φιλόδοξη αυτή σύμπραξη μεταξύ δημόσιου και ιδιωτικού τομέα δεν είχε τα προσδοκώμενα αποτελέσματα. Η Microsoft ουδέποτε εξέδωσε προσόντα του HETAC, ενώ οι δύο εταίροι δεν έθεσαν τελικά σε εφαρμογή, όπως είχε σχεδιαστεί, το εξωτερικό σύστημα διασφάλισης ποιότητας. Όταν το 2015 έληξε η ισχύς της διαπίστευσης δεν καταβλήθηκαν προσπάθειες για την ανανέωσή της. Οι ιρλανδικές αρχές ήδη αναζητούν εναλλακτικές λύσεις. 



Απαντήσεις μέσα στα εθνικά συστήματα 

Εθνικές μελέτες συνεπειών 

Ο αντίκτυπος των προγραμμάτων και των προσόντων που παρέχονται σε εθνικό επίπεδο από μη κρατικούς φορείς αποτελεί επί μακρόν αντικείμενο μελέτης στα κράτη μέλη. Μία από τις πρώτες χώρες που διεξήγαγαν τέτοιες μελέτες ήταν η Δανία, η οποία διερεύνησε το ζήτημα της παγκοσμιοποίησης εδώ και 10 χρόνια. Πρόσφατα η Λετονία δημοσίευσε μια έκθεση στην οποία επισημαίνονται τα πλεονεκτήματα της παγκοσμιοποίησης στον τομέα της επαγγελματικής εκπαίδευσης, μεταξύ δε αυτών αναφέρονται η ενίσχυση της ανταγωνιστικότητας των προγραμμάτων σπουδών και των αναλυτικών προγραμμάτων σε διεθνές επίπεδο, καθώς και η παροχή περισσότερων ευκαιριών για την επαγγελματική εξέλιξη εκπαιδευτικών και εκπαιδευτών. 

Ομότιμες συνεργασίες 

Οι χώρες της ΕΕ συνεργάζονται για τη βελτίωση των εθνικών συστημάτων ΕΕΚ και την προσαρμογή τους στις παγκόσμιες εξελίξεις σε κάθε κλάδο. Οργανώνουν ανταλλαγές μεταξύ υπουργείων, οργανισμών δημιουργίας προτύπων, παρόχων ΕΕΚ και επιχειρήσεων με σκοπό τη διερεύνηση ευκαιριών διεθνοποίησης στον τομέα της ΕΕΚ. Ενίοτε αναπτύσσουν κοινές βασικές θεματικές ενότητες βάσει συμπεφωνημένων μαθησιακών αποτελεσμάτων. Χάρη στην ευρωπαϊκή συνεργασία, αφενός αξιοποιούνται οι δεσμοί των συστημάτων ΕΕΚ με την τοπική οικονομία και κοινωνία και, αφετέρου, διασφαλίζεται ότι η ΕΕΚ εξακολουθεί να ανταποκρίνεται στις τοπικές ανάγκες διατηρώντας παράλληλα την ευελιξία που απαιτείται για την προσαρμογή της στις παγκόσμιες προκλήσεις. 

Οι χώρες της ΕΕ συνεργάζονται επίσης με τρίτες χώρες –ενδεικτικά αναφέρεται η σύμπραξη ΗΠΑ/Δανίας στον τομέα της επαγγελματικής εκπαίδευσης– για την ανάπτυξη προτύπων δεξιοτήτων και τη δημιουργία αναλυτικών προγραμμάτων και διαδικασιών αξιολόγησης.

Διαγωνισμοί 

Οι διεθνείς διαγωνισμοί επαγγελματικών δεξιοτήτων WorldSkills αποτελούν πολύτιμο πόρο για τις εθνικές αρχές δημιουργίας προτύπων προς άρση της έλλειψης δεξιοτήτων. Οι προδιαγραφές τους καθορίζονται κατόπιν διαβούλευσης με τον εκάστοτε επαγγελματικό κλάδο και αναθεωρούνται ανά διετία μετά την εκάστοτε διοργάνωση. Χώρες όπως το Ηνωμένο Βασίλειο, η Φινλανδία και η Ελβετία έχουν εντάξει τα παγκόσμια αυτά πρότυπα στα προγράμματα κατάρτισης των εθνικών συστημάτων. 

Συμβούλια δεξιοτήτων

Σε ορισμένες χώρες, τα κλαδικά συμβούλια δεξιοτήτων διευκολύνουν τις επαφές μεταξύ των ενδιαφερομένων προκειμένου να αναπτύξουν πρότυπα για τα προσόντα και την παροχή κατάρτισης. Τα συμβούλια συμβάλλουν επίσης στη χάραξη των εθνικών στρατηγικών ΕΕΚ και ανταποκρίνονται στις μεταβαλλόμενες ανάγκες της αγοράς. Πολλοί από τους κλάδους στους οποίους δραστηριοποιούνται τα συμβούλια δεξιοτήτων παρουσιάζουν ισχυρή εξωστρέφεια σε διεθνές επίπεδο και διοργανώνουν κλαδικές δραστηριότητες κατάρτισης. 

Κάθε συμβούλιο επικεντρώνεται σε συγκεκριμένο κλάδο της εθνικής οικονομίας, λειτουργώντας ως πλατφόρμα η οποία διευκολύνει τη συνεργασία των ενδιαφερομένων του κλάδου, τους ενημερώνει σχετικά με τις πιθανές εξελίξεις όσον αφορά τις ανάγκες απασχόλησης και δεξιοτήτων και συμμετέχει στη χάραξη πολιτικής σε θέματα ΕΕΚ και δημιουργίας προτύπων για τα προσόντα. 


Ζητήματα πολιτικής

Ποιότητα

Ο βαθμός αξιοπιστίας των διεθνών προσόντων, των προγραμμάτων σπουδών και των αναλυτικών προγραμμάτων στην αγορά εργασίας και σε διεθνές επίπεδο εξαρτάται από τη διαφάνεια των διαδικασιών διασφάλισης ποιότητας. Παρότι το ίδιο ισχύει και για τα εθνικά προσόντα –η διασφάλιση ποιότητας αποτελεί ένα από τα παραδοτέα των συμπερασμάτων της Ρίγας του 2015 και κατ’ επέκταση κεντρικό μέλημα των δράσεων των κρατών μελών για την επαγγελματική εκπαίδευση και κατάρτιση –, η μεγάλη ετερογένεια των διεθνών λύσεων καθιστά ακόμη πιο επιτακτική την ανάγκη διαφανών και αξιόπιστων μηχανισμών διασφάλισης ποιότητας.

Η έρευνα του Cedefop για την παγκοσμιοποίηση στον τομέα της ΕΕΚ επικεντρώνεται, μεταξύ άλλων, στα εξής ζητήματα:


	στο είδος των ρυθμίσεων διασφάλισης ποιότητας που εφαρμόζονται στον εκάστοτε κλάδο


	στο κατά πόσον οι ρυθμίσεις αυτές είναι σαφείς και διαφανείς.





«Η ποιότητα της ΕΕΚ εξαρτάται εν τέλει από τις κυβερνήσεις, οι οποίες καλούνται να διαμορφώσουν τις κατάλληλες συνθήκες διασφάλισης ποιότητας και ποιοτικής εκπαίδευσης... Για να έχουν οι προσπάθειές μας απτά αποτελέσματα και να βελτιωθεί η ποιότητα είναι επιτακτικός ο συντονισμός όλων των ενδιαφερομένων».’



Πηγή: Ομιλία της Marianne Thyssen, Επιτρόπου Απασχόλησης, Κοινωνικών Υποθέσεων, Δεξιοτήτων και Κινητικότητας Εργατικού Δυναμικού στη σύνοδο των αρμόδιων για θέματα επαγγελματικής εκπαίδευσης υπουργών και των ευρωπαίων κοινωνικών εταίρων με θέμα «Innovating for the future of VET» (Καινοτομώντας για το μέλλον της επαγγελματικής εκπαίδευσης και κατάρτισης), Ρίγα, Ιούνιος 2015.

Ισορροπία

Εκτός από τη διασφάλιση ποιότητας, ο πρόσφορος συνδυασμός διεθνών και εθνικών λύσεων αποτελεί ένα ακόμη ζήτημα για το οποίο οφείλουν να μεριμνήσουν η ΕΕ και τα κράτη μέλη.

Τα εθνικά αναλυτικά προγράμματα που συνάδουν με τα διεθνή πρότυπα παρέχουν στους εκπαιδευόμενους την ευκαιρία να αποκτήσουν διεθνή προσόντα, παράλληλα με τα εθνικά. Όμως η ενσωμάτωση των διεθνών προτύπων επαγγελματικής κατάρτισης πρέπει να γίνεται με προσοχή. Η υπερβολική εξάρτηση από διεθνείς προτάσεις ενέχει τον κίνδυνο χαλάρωσης των εθνικών προτύπων και υπονόμευσης του κύρους των εθνικών συστημάτων εκπαίδευσης και κατάρτισης, η δε ανεπαρκής ενσωμάτωση των διεθνών προτάσεων ενδέχεται να υπονομεύσει την ανταγωνιστικότητα και το κύρος των εθνικών προτάσεων στην παγκόσμια αγορά εργασίας.

Οι υπεύθυνοι χάραξης πολιτικής καλούνται να συνεργαστούν με όλα τα ενδιαφερόμενα μέρη ώστε να αναζητήσουν τις βέλτιστες δυνατές λύσεις για την ενσωμάτωση της παγκόσμιας διάστασης στα προσόντα, στα πρότυπα και στα αναλυτικά προγράμματα κάθε κλάδου και κάθε συστήματος κατάρτισης. Αντίθετα, η πρόκληση για τους παρόχους διεθνών προσόντων και αναλυτικών προγραμμάτων έγκειται στη συμμόρφωση προς τα πρότυπα των εθνικών συστημάτων.

Κοινά προσόντα

Οι τεχνολογικές εξελίξεις, οι ανοικτές αγορές εργασίας και η ανοικτή κοινωνία απαιτούν κοινές λύσεις, ο καθορισμός των οποίων δεν μπορεί να γίνει αποκλειστικά σε εθνικό επίπεδο. Τα κοινά ευρωπαϊκά προσόντα έχουν νόημα στις περιπτώσεις διασυνοριακών επιχειρηματικών δραστηριοτήτων, όπως η εφοδιαστική, οι μεταφορές και, ενίοτε, η μεταποίηση.

Για την υλοποίηση ενός τέτοιου στόχου επιβάλλεται η ανάληψη πρωτοβουλιών συνεργασίας μεταξύ ενδιαφερόμενων μερών σε εθνικό και κλαδικό επίπεδο.

Οι ευρωπαίοι ενδιαφερόμενοι (κυρίως η Επιτροπή, αλλά και οι ενδιαφερόμενοι σε κλαδικό επίπεδο στην ΕΕ) θα μπορούσαν να καθιερώσουν από κοινού ένα σταθερό πλαίσιο ανάπτυξης κοινών προσόντων ΕΕΚ. Για τον σκοπό αυτό απαιτείται η ανάπτυξη μιας μεθόδου εργασίας η οποία θα καλύπτει όχι μόνο τα στάδια σχεδιασμού (όπως συμβαίνει με τα προγράμματα διά βίου μάθησης και το πρόγραμμα Erasmus+), αλλά και τα στάδια μόνιμης εφαρμογής κοινών προσόντων.


Δράσεις του Cedefop

Οι εργασίες του Cedefop σχετικά με την παγκοσμιοποίηση στον τομέα της ΕΕΚ ξεκίνησαν με μια μελέτη για τα διεθνή προσόντα που δημοσιεύθηκε τον Νοέμβριο του 2012. Ο οργανισμός συνδράμει τις εθνικές αρχές, του κλαδικούς φορείς και ευρωπαϊκούς οργανισμούς όπως ο Frontex και η EASO παρέχοντάς τους πληροφορίες σχετικά με τη διασφάλιση του κύρους και της αξιοπιστίας των προσόντων που παρέχουν τα συστήματα κατάρτισης των διαφόρων χωρών. Το Κέντρο έχει ξεκινήσει ένα ερευνητικό έργο για τη μελέτη ζητημάτων που σχετίζονται με την παγκοσμιοποίηση στον τομέα της ΕΕΚ, όπως:


	η επίδραση των παγκόσμιων εξελίξεων στα συστήματα επαγγελματικής εκπαίδευσης και κατάρτισης


	η αντιμετώπιση της πρόκλησης της παγκοσμιοποίησης από τα διάφορα εθνικά συστήματα


	ο βαθμός συμπληρωματικότητας των διεθνών αναλυτικών προγραμμάτων και προσόντων προς τα εθνικά το κατά πόσον οι διεθνείς κλάδοι που απονέμουν προσόντα ανταποκρίνονται στα εθνικά κριτήρια κατά τον σχεδιασμό προγραμμάτων εκπαίδευσης και κατάρτισης.




Έκδοση σχετικά με τους διεθνείς τίτλους κατάρτισης http://www.cedefop.europa.eu/node/11854

Συνέδριο Ο αντίκτυπος της παγκοσμιοποίησης στην επαγγελματική εκπαίδευση και κατάρτιση: προκλήσεις και ευκαιρίες, Θεσσαλονίκη, 26 και 27 Νοεμβρίου 2015. http://www.cedefop.europa.eu/en/events-and-projects/events/cedefop-conference-impact-globalisation-vet-challenges-and-opportunities

Με την επιφύλαξη όλων των δικαιωμάτων



Τα ενημερωτικά σημειώματα εκδίδονται στα αγγλικά, γαλλικά, γερμανικά, ελληνικά, ισπανικά, ιταλικά, πολωνικά, πορτογαλικά και τη γλώσσα της εκάστοτε χώρας που αναλαμβάνει την προεδρία της Ευρωπαϊκής Ένωσης. Για να τα λαμβάνετε σε τακτική βάση, στείλτε μας μήνυμα στην ακόλουθη διεύθυνση ηλεκτρονικού ταχυδρομείου: briefingnotes@cedefop.europa.eu

Μπορείτε να βρείτε προηγούμενα ενημερωτικά σημειώματα και εκδόσεις του Cedefop στη διεύθυνση: http://www.cedefop.europa.eu/en/publications-and-resources

Τ.Θ. 22427, 551 02 Θεσσαλονίκη, ΕΛΛΑΔΑ/GREECE

Ευρώπης 123, 570 01 Θεσσαλονίκη, ΕΛΛΑΔΑ/GREECE

Τηλ. (30) 2310490111, Φαξ (30) 2310490020

E-mail: info@cedefop.europa.eu

visit our portal www.cedefop.europa.eu


(1)Ευρωπαϊκό πλαίσιο διασφάλισης ποιότητας στην επαγγελματική εκπαίδευση και κατάρτιση (EQAVET), Ευρωπαϊκό σύστημα πιστωτικών μονάδων για την επαγγελματική εκπαίδευση και κατάρτιση (ECVET).↵

